ORDE do 26 de maio de 2009 sobre a aprobación definitiva do expediente de modificación das normas subsidiarias de planeamento de Taboada, no que se refire á redacción do artigo 287 da normativa.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 02/07/2009

O Concello de Taboada remite o expediente mediante oficio no que solicita a aprobación definitiva do expediente, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, en diante LOUG.
I. Antecedentes.
O Concello de Taboada posúe como instrumento de planeamento vixente unhas normas subsidiarias de planeamento aprobadas definitivamente con data do 26 de xullo de 1994.
A modificación proposta ten como finalidade modificar o contido do artigo 287 das normas subsidiarias de planeamento municipais, concretamente no artigo que regula as condicións de edificación das explotacións agropecuarias, especialmente no relativo á ocupación máxima de parcela, recuados a lindeiros, número máximo de plantas das instalacións agrícolas ou gandeiras que se van realizar en solo rústico.
O dito artigo establece unha ocupación máxima do 15% e respecto do recuado a lindeiros está establecido en 10 metros o que dificulta a xuízo do concello a implantación de instalacións gandeiras ou explotacións agrícolas nos casos de parcelas de tamaño xusto motivo polo que o concello propón a súa modificación adaptando a normativa municipal aos límites máximos establecidos polos artigos 42, 43 e 44 da LOUG.
Non foi solicitado informe previo á aprobación inicial, previsto no artigo 85.1º da LOUG.
Consta antecedente da tramitación dunha primeira versión da dita modificación que foi rexeitada por Orde do 4 de febreiro de 2009 debido a que incluía na nova redacción do dito artigo 287 unha referencia a residencia de traballadores, uso prohibido pola LOUG en todas as categorías do solo rústico. Ademais, esta nova redacción reproducía só parcialmente o contido dos artigos 42, 43 e 44 da LOUG, indicándose a necesidade de realizar as ditas correccións.
Respecto da tramitación administrativa, mantense a primitiva ao considerarse que as correccións introducidas non teñen un carácter substancial, realizándose, non obstante, unha nova aprobación provisional, é dicir:
1. Aprobación inicial da modificación de referencia, mediante acordo adoptado polo Pleno do concello, na súa sesión extraordinaria que tivo lugar o día 12 de febreiro de 2008.
2. Publicación do anuncio de apertura do trámite de información pública nos diarios El Progreso e La Voz de Galicia de Lugo dos días 18 e 19 de marzo de 2008 e no Diario Oficial de Galicia nº 72, do 15 de abril de 2008.
3. Decisión do 5 de setembro de 2008 da Dirección Xeral de Desenvolvemento Sostible, sobre a non necesidade de avaliación ambiental estratéxica.
4. Información pública polo prazo dun mes, sen que no devandito período se presentara alegación ningunha.
5. O expediente corrixido foi aprobado provisionalmente mediante acordo adoptado polo Pleno do Concello de Taboada na súa sesión ordinaria do 13 de marzo de 2009, segundo consta na certificación expedida pola secretaria municipal con data do 20 de marzo de 2009.
Á vista do indicado constátase que o expediente cumpre, respecto da documentación e tramitación administrativa, as determinacións contidas no artigo 85 da LOUG.
II. Consideracións e fundamentación.
II.1. De acordo co informe-proposta da Secretaría Xeral de Ordenación do Territorio Urbanismo con data do 14 de maio de 2009, cómpre facer as seguintes consideracións:
-A modificación adopta unha nova redacción do artigo 287 das normas, e cabe entender xustificada a conveniencia e oportunidade da modificación, así como o seu interese público, dado que se trata de regular axeitadamente as edificacións en solo rústico destinadas á implantación de instalacións gandeiras ou explotacións agrícolas nos casos de parcelas de tamaño moi axustado para o tamaño das edificacións, motivo polo que o concello propón a súa modificación, entendendo que constitúe o contido da modificación un tema de evidente interese xeral adaptando e axustando á normativa dun xeito xenérico para todo o municipio.
-A nova regulación adáptase no seu contido e límite máximo de ocupación, parcela mínima, número de plantas e altura máxima de cornixa, recuados mínimos a lindeiros previstos nos artigos 42, 43 e 44 da LOUG, dado que os reproduce literalmente.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, e mais o Decreto 83/2009, do 21 de abril, que fixa a estrutura orgánica dos departamentos da Xunta de Galicia, a competencia para resolver sobre a aprobación definitiva das modificacións do planeamento xeral lle corresponde ao conselleiro de Medio Ambiente, Territorio e Infraestruturas.
III. Resolución:
Visto canto antecede,
RESOLVO:
1. De acordo co punto 5.a) do artigo 85 da LOUG, aprobar definitivamente a modificación puntual das normas subsidiarias de planeamento do municipio de Taboada, segundo a redacción aprobada provisionalmente o concello con data do 13 de marzo de 2009, no que se refire á nova redacción do artigo 287, das normas subsidiarias de planeamento municipais.
2. De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
3. Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 26 de maio de 2009.
Agustín Hernández Fernández de Rojas
Conselleiro de Medio Ambiente, Territorio e Infraestruturas